Source: http://www.financnik.sk/index.php/menu-examples/menu-showcase/itemlist/user/42-superuser?start=32140
Timestamp: 2019-09-23 13:18:35+00:00

Document:
Rada pre vysielanie a retransmisiu pokutovala aj vysielateľov televízie Joj Plus, Rádia Piešťany a Rádia Plus. BRATISLAVA 21. februára (WebNoviny.sk) - Pokutu 18-tisíc eur dala dnes televízii Markíza Rada pre vysielanie a retransmisiu (RVR). Licenčná rada pokutu udelila vysielateľovi TV Markíza spoločnosti Markíza – Slovakia za porušenie zákonných pravidiel uvádzania jednoznačnej a zrozumiteľnej výzvy na pozorné prečítanie poučenia o správnom použití lieku vo vysielanej reklame na lieky, ku ktorému došlo 16., 17. a 19. januára 2014 a 2. februára 2014, agentúru SITA o tom informovala hovorkyňa RVR Lucia Jelčová. O tomto prípade už RVR rozhodovala a dnes o ňom opäť rozhodla po tom, ako sa vec vrátila z Najvyššieho súdu SR. RVR ďalej dala pokuty vysielateľovi televízie Joj Plus, spoločnosti MAC TV, tiež vysielateľovi Rádia Piešťany, Winter média ako aj vysielateľovi Rádia Plus, spoločnosti Jolin. Mac TV dostala dve pokuty, 3 000 eur a 2 000 eur. Trojtisícovú pokutu dala RVR za to, že Joj Plus 13. júla 2016 odvysielala program Futurama (VII. séria; 8. epizóda) s českým dabingom. Dvojtisícovú pokutu uložila za to, že Joj Plus porušila pravidlá ochrany maloletých tým, že 5. septembra cca o 19:32 odvysielala program Profesionáli s označením ako nevhodný pre maloletých do 12 rokov napriek tomu, že obsahoval vulgárne, obscénne a expresívne vyjadrovanie, pre ktoré mal byť označený ako nevhodný pre maloletých do 15 rokov. Nefinančné sankcie - upozornenie na porušenie zákona dala rada vysielateľovi spomínaných rádií - Rádia Piešťany a Rádia Plus. Spoločnosti Winter média dala RVR nefinančnú pokutu za to, že Rádio Piešťany od júla do septembra nevyhradilo z času vysielania vyhradeného slovenským hudobným dielam najmenej 20 percent vysielaniu nových slovenských hudobných diel. Z rovnakého dôvodu dala rada upozornenie na porušenie zákona vysielateľovi Rádia Plus, spoločnosti Jolin.
Pamätnú tabuľu v centre Prištiny odhalil šéf slovenskej diplomacie Miroslav Lajčák desať rokov po tom, čo slovenskí príslušníci misie KFOR zahynuli počas návratu z pôsobenia v Kosove. PRIŠTINA/BRATISLAVA 21. februára (WebNoviny.sk) - Neznáme osoby poškodili v kosovskej metropole Priština pamätnú tabuľu venovanú slovenským vojakom z mierových síl KFOR, ktorí zahynuli pri havárii lietadla v Maďarsku 19. januára 2006 počas návratu do vlasti. Kosovská polícia oznámila poškodenie pamätníka, informovala o tom srbská štátna tlačová agentúra Tanjug. Polícia uviedla, že začala vyšetrovanie, keď prijala správu o poškodení pamätnej dosky, nainštalovanej vlani v parku v Prištine slovenskými zástupcami v KFOR. Ďalšie podrobnosti zatiaľ nie sú známe. Televízia B92 s odvolaním sa na webovú stránku Kossev medzitým zverejnila informáciu, že "v predchádzajúci deň bola poškodená grécka vlajka vyvesená na reštaurácii v Prištine". Jednotky KFOR sú mierovou misiou pod vedením NATO v Kosove a sú zodpovedné za udržiavanie mieru na kosovskom území. Slovensko pôsobilo v KFOR v rokoch 1999-2011. Slovenskí vojaci najskôr pomáhali pri rekonštrukcii vojnou poškodenej infraštruktúry. Neskôr sa zapojili do odmínovania a do opatrení na zabránenie násilia medzi etnickými skupinami. Pamätnú tabuľu v centre Prištiny odhalil šéf slovenskej diplomacie Miroslav Lajčák 19. januára 2016, teda presne desať rokov po tom, čo slovenskí príslušníci misie KFOR zahynuli počas návratu z pôsobenia v Kosove. Lajčák sa zároveň poďakoval vtedajšej prezidentke Atifete Jahjagovej za jej iniciatívu vytvoriť pamätnú tabuľu so 42 menami. Slovensko si každý rok 19. januára pripomína tragickú haváriu vojenského lietadla AN-24 pri maďarskej obci Hejce. Vojenský špeciál so 43 ľuďmi na palube sa zrútil v lesnatom teréne asi 50 kilometrov od košického letiska, kde mal pristáť. Z Prištiny viezol slovenských príslušníkov kontingentu KFOR. Maďarskí letoví dispečeri stratili radarový kontakt so strojom krátko po 19:30. Nehodu prežil iba jeden z vojakov, nadporučík Martin Farkaš.
Biskup Long vyzval cirkev, aby zvážila zmenšenie moci kňazov a naopak zvýšenie vplyvu členov náboženských komunít. SYDNEY/LONDÝN 21. februára (WebNoviny.sk) - Austrálsky katolícky biskup z Parramatty Vincent Long Van Nguyen sa pred tamojšou vyšetrovacou komisiou pre objasnenie podozrení zo zneužívania v Sydney vyznal, že sa osobne stal tiež obeťou zneužitia iným duchovným. Informovali o tom internetové vydanie britského denníka The Guardian a rakúsky verejnoprávny rozhlas ORF, podľa ktorých biskup s týmto priznaním predstúpil pred verejnosť vôbec po prvý raz a priznal, že spolucíti s inými obeťami zneužitia, pretože ho na vlastnej koži zažil v dospelosti. Doterajšie poznatky komisie, ktorá vznikla v roku 2013, naznačujú, že v období rokov 1950-2015 došlo v krajine k sexuálnemu zneužívaniu vo vyše 1000 katolíckych zariadeniach vrátane kostolov, domovov alebo internátov. Biskup Long vyzval cirkev, aby zvážila zmenšenie moci kňazov a naopak zvýšenie vplyvu členov náboženských komunít. Prvý austrálsky biskup vietnamského pôvodu, ktorý bol v krajine najskôr utečencom, vo svojom vystúpení poukázal aj na to, že tituly a privilégiá, ako aj inštitucionálna dynamika v rámci katolíckej cirkvi prispievajú k premnoženiu klerikálnej nadradenosti a elitárskemu zmýšľaniu. Po zverejnení svojich názorov si vyslúžil aplauz prítomných. Biskup vyjadril nádej, že obete z jeho diecézy sú spokojné s jeho prístupom, ktorý sa opiera nielen o vlastnú tristnú skúsenosť, ale aj o snahu urobiť maximum pre ich spravodlivosť, dôstojnosť a uzdravenie.
Podľa polície sa v mešite stretávali islamisti so sklonmi k násiliu. BERLÍN 21. februára (WebNoviny.sk) - Mešitu v nemeckom hlavnom meste Berlín, ktorú navštevoval terorista z minuloročných berlínskych vianočných trhov Anis Amri, zatvorili. "Mešita je natrvalo zatvorená," uvádza sa v ozname na vchode do modlitebných miestností napísanom v nemčine a turečtine. Ukončenie prevádzky tejto moslimskej svätyne potvrdila i polícia. Majitelia budovy a príslušné náboženské združenie sa dohodli na zrušení nájomnej zmluvy. Z mešity už odviezli zariadenie a modlitebné koberce, informovali miestne médiá. Podľa polície sa v mešite stretávali islamisti so sklonmi k násiliu. Polícia ukrytou kamerou monitorovala mešitu, situovanú v nájomnom dome, z budovy na opačnej strane ulice. Kamera často zachytila i Amriho pri návšteve tejto mešity, resp. modlitebne, a to vrátane dňa, keď spáchal útok. Berlínske úrady od roku 2015 zvažovali zákaz združenia Fussilet 33, ktoré modlitebňu prevádzkovalo. Amri sa 19. decembra zmocnil poľského kamiónu, ktorého vodiča zavraždil, a následne vozidlom vrazil do davu ľudí na jednom z vianočných trhov v blízkosti pamätného kostola cisára Viliama na námestí Breitscheidplatz, čím spôsobil smrť 11 chodcov a 56 osobám privodil zranenia rôzneho stupňa. Po útoku sa Amri niekoľko dní pohyboval po západnej Európe, až kým ho 23. decembra v talianskom meste Miláno pri rutinnej kontrole zastrelila polícia. Dvadsaťštyriročný Tunisan používal celkovo 14 rôznych identít. Utajený agent v júli 2016 informoval Krajinský kriminálny úrad v Düsseldorfe, že sa Amri chválil, že spácha masaker. Napriek tomu sudca v Berlíne v septembri odmietol predĺžiť povolenie na odpočúvanie Amriho telefónu.
Najnovšie rozhodnutie súdu mení verdikt krajinského súdu vo Viedni z apríla 2015, ktorý Firtašovo vydanie zamietol. VIEDEŇ 21. februára (WebNoviny.sk) - Rakúsky súd schválil žiadosť Spojených štátov o vydanie ukrajinského oligarchu Dmytra Firtaša na stíhanie pre podozrenie z korupcie. Rozhodnutie súdu tak mení verdikt krajinského súdu vo Viedni z apríla 2015, ktorý Firtašovo vydanie zamietol. Sudca v tom čase argumentoval, že žiadosť USA je minimálne sčasti politicky motivovaná s ohľadom na politické udalosti na Ukrajine a nezakladá sa na dostačujúcich dôkazoch. Firtaša obvinil v roku 2012 súd v Chicagu z podplácania indických činiteľov v súvislosti s projektom ťažby titánu, a to sumou v miliónoch dolárov. Podnikateľa zadržali vo Viedni na základe zatykača vydaného americkým súdom v roku 2013. Po niekoľkých dňoch ho prepustili na kauciu v rekordnej výške 125 miliónov eur bez možnosti opustiť Rakúsko.
Krajský súd v Žiline vymeral bývalému predsedovi Slovenskej národnej strany Jánovi S. za ohrozenie pod vplyvom alkoholu prísnejší trest. Odvolací senát odsúdil Jána S. na štyri mesiace väzenia s podmienečným odkladom na 24 mesiacov, v platnosti ponechal aj pôvodné rozhodnutie prvostupňového súdu o zákaze šoférovania na šesť rokov. Vlani v novembri Okresný súd Žilina uznal niekdajšieho šéfa národniarov vinným z prečinu ohrozenia pod vplyvom návykovej látky a uložil mu peňažný trest 6 000 eur a ako prípadný náhradný trest, ak by nezaplatil peňažný trest, pol roka väzenia. Zároveň mu na šesť rokov zakázal viesť motorové vozidlo. Prokurátor považoval tento trest za nedostatočný a podal voči nemu odvolanie. Krajský súd v Žiline dnes zrušil rozsudok Okresného súdu v Žiline v časti o výroku o peňažnom treste a namiesto 6 000 eur ho odsúdil na štyri mesiace väzenia s podmienečným odkladom na 24 mesiacov. Trest zákazu činnosti viesť motorové vozidlo vo výmere šesť rokov považoval za primeraný a ponechal ho v platnosti. "Myslím si, že toto je dobrá správa pre všetkých vodičov v Žiline a okolí, že môžu bezpečne jazdiť a nebudú ohrození touto osobou. Prokuratúra navrhovala uloženie prísnejšieho trestu, ale s uloženým trestom je spokojná. Najmä vzhľadom na to, že ide o kombináciu trestu zákazu činnosti, ako aj podmienečného trestu odňatia slobody," povedal prokurátor a hovorca Krajskej prokuratúry v Žiline Milan Cisarik. Obhajca Jána S. Pavol Kuric uviedol, že rozsudok krajského súdu zobrali na vedomie a na prípadných ďalších krokoch sa dohodnú s klientom. Ján S. spôsobil 18. januára 2016 nehodu v katastri obce Porúbka v Žilinskom okrese. Na Porsche Cayenne zozadu narazil do pred ním idúceho Audi A6, to po náraze narazilo do Suzuki SX4. Vodiča Audi po nehode ošetrili. Ján S. dychovú aj krvnú skúšku na alkohol odmietol, 56-ročnému šoférovi Audi ani 39-ročnému vodičovi Suzuki alkohol nezistili. Na základe vyjadrenia lekára nemohol byť 62-ročný Ján S. po nehode umiestnený do policajnej cely, lekár tiež rozhodol o jeho nutnej hospitalizácii.
Kabinet premiéra Sorina Grindeana rozhneval ľudí, keď 31. januára v tichosti schválil dekrét, ktorý dekriminalizoval niektoré korupčné trestné činy.c Poslanecká snemovňa podľa očakávania podporila nariadenie vlády o zrušení dekrétu - schválila ho 291 hlasmi, žiaden poslanec nebol proti a traja sa zdržali hlasovania. Horná komora parlamentu, Senát, schválil odvolanie výnosu minulý utorok 14. februára, keď všetci lídri vládnych strán súhlasili s jeho čo najskorším zrušením. Vládna koalícia pod vedením sociálnych demokratov má pohodlnú väčšinu v oboch komorách parlamentu, a to od víťazstva vo voľbách z vlaňajšieho 11. decembra.
Dekrét by kryl desiatky verejných predstaviteľov pred trestným stíhaním a podkopal by snahu Rumunska o vykorenenie korupcie na najvyšších miestach. Po masových protestoch Rumunov platnosť dekrétu zastavili a jeho hlavný architekt, minister spravodlivosti Florin Iordache, odstúpil z funkcie. Parlament minulý týždeň jednomyseľne schválil plán prezidenta Klausa Iohannisa uskutočniť referendum o protikorupčných reformách. Iohannis, bývalý líder stredopravej opozície, ostro kritizoval vládu za dekrét, ale termín referenda ešte nestanovil. Znenie otázky na reverendovom hlasovacom lístku je na prezidentovi. Ten minulý mesiac vyhlásil, že referendum chce usporiadať preto, aby zistil "nezávislé želanie Rumunov" v záležitosti protikorupčného boja.
Zvolenčan Vladimír Mazánek prepadol 67-ročnú inžinierku na dôchodku a olúpil ju.BANSKÁ BYSTRICA 21. februára (WebNoviny.sk) – Nepodmienečný trest odňatia slobody na sedem rokov za zločin lúpeže uložil v utorok odvolací senát Krajského súdu v Banskej pre 26-ročného Zvolenčana Vladimíra Mazánka. Zvolenčan v mieste bydliska prepadol 67-ročnú inžinierku na dôchodku, pričom ju nezranil. Olúpil ju však o doklady, mobilný telefón, peniaze a iné, čím jej spôsobil škodu 131 eur. Mazánek nepoprel útok na dôchodkyňu a oľutoval svoje konanie. Prvostupňový súd mu uložil trest päť rokov odňatia slobody nepodmienečne. Proti rozsudku sa odvolal prokurátor, požadujúci sedem rokov a Mazánek, pre ktorého trest päť rokov väzenia bol neprimerane prísny. Odvolací senát označil návrh prokurátora za opodstatnený a Mazánkovi zvýšil trest na sedem rokov odňatia slobody v ústave s minimálnym stupňom stráženia. Predseda odvolacieho senátu poukázal na to, že Mazánek prišiel do rozporu so zákonom už tri razy. Pritom v skúšobnej dobe podmienečného odsúdenia za útok na policajta jazdil opitý, preto ho odsúdili na nepodmienečný trest. Rozhodnutie Krajského súdu v Banskej Bystrici je právoplatné a predseda senátu hneď aj nariadil výkon trestu.
BRATISLAVA 21. februára 2017 (WBN/PR) •	Pracujú Slováci s energiami efektívne? •	Opatrenia pre väčšie úspory
V slovenských domácnostiach bežne nameriame až o štyri stupne viac ako je európsky štandard. Vyplýva to z interného prieskumu spoločnosti ista Slovakia, s. r. o., ktorá tento rok zrealizovala odpočty údajov o spotrebe tepla pre viac ako 110 000 domácností. Vyššia teplota v interiéroch je drahšia, negatívne ovplyvňuje naše zdravie aj životné prostredie. Napriek tomu sú prekúrené priestory v domácnostiach, kanceláriách, školách či verejných budovách na Slovensku realitou. Vedeli ste, že sektor bývania patrí k najväčším producentom skleníkových plynov? Štandardne sa vykuruje na 22 až 24 stupňov, pričom odporúčaná teplota v obytných priestoroch je 20 stupňov Celzia. V západnej Európe užívatelia bytov a domov často aj tých optimálnych 20 stupňov znižujú na 18 stupňov. Motiváciou sú nielen úspory na energiách, ale aj zodpovednejší prístup k cenným zdrojom a k životnému prostrediu. Opatrenia pre väčšie úspory Jednoduchým opatrením, ako môže užívateľ nehnuteľnosti ušetriť až 6% energie, je zníženie teploty v interiéry o 1 stupeň Celzia. Zachovanie tepelnej pohody je do veľkej miery ovplyvnené aj vlhkosťou vzduchu. Pri vlhkosti vzduchu 30 % a teplote 23 ° C dosiahneme rovnakú tepelnú pohodu ako pri teplote 21 °C a vlhkosti vzduchu 60 %. Dosiahnuté úspory tepla sa tak môžu vyšplhať až na 12 %. Meranie a rozpočítanie nákladov na teplo Dôležitú úlohu pre dosiahnutie väčších úspor na energiách zohrávajú aj návyky užívateľov nehnuteľností. Efektívne vetranie, regulácia teploty v jednotlivých miestnostiach podľa ich využitia, temperovanie počas neprítomnosti v byte sú jednoduchými opatreniami, ktoré majú významný dopad na domáci rozpočet. Pre zvýšenie energetickej efektívnosti celej budovy sa v praxi osvedčilo rozpočítavanie nákladov na teplo konečným spotrebiteľom na základe údajov indikovaných na meračoch tepla či pomerových rozdeľovačoch tepla. "Po inštalácii meračov alebo pomerových rozdeľovačov tepla sú užívatelia bytov motivovaní k úsporám, nakoľko náklady za teplo sa im rozpočítajú na základe ich skutočnej spotreby. V praxi sa ukázalo, že celková spotreba v bytovom dome sa v prvom roku a úspory dosahujú až 20 %. Užívatelia bytov pristupujú k využívaniu energií zodpovednejšie, menia svoje návyky a teplotu v miestnostiach pravidelne regulujú pomocou termostatických hlavíc," uvádza Sylvia Martinkovičová zo spoločnosti ista Slovakia, ktorá sa zaoberá zvyšovaním energetickej efektívnosti v budovách. Viac informácií pre väčšie úspory Znižovanie nákladov na bývanie je možné dosiahnuť aj častejším sledovaním spotreby tepla v priebehu vykurovacej sezóny. Najnovšie technológie použité v meracích prístrojoch umožňujú zobrazovanie údajov o spotrebe na internetovom portáli. Pomocou počítača, tabletu či smartfónu dokážu vlastníci nehnuteľností sledovať dennú spotrebu tepla a porovnávať ju s predošlými obdobiami, čím získajú lepší prehľad o svojom spotrebiteľskom správaní, ktoré môžu podľa potreby meniť.
Vietor v oblasti nad pásmom lesa podľa meteorológov dosiahne v nárazoch rýchlosť 32 až 39 m/s (115 až 140 km/h).BRATISLAVA 21. februára (WebNoviny.sk) - Na horách na severe Slovenska bude v nasledujúcich dňoch silný vietor dosahujúci rýchlosť víchrice. Slovenský hydrometeorologický úrad (SHMÚ) vydal výstrahu 2. stupňa pred vetrom pre okresy Žilina, Martin, Námestovo, Dolný Kubín, Tvrdošín, Liptovský Mikuláš, Ružomberok, Banská Bystrica, Brezno a Poprad. Vietor tu v oblasti nad pásmom lesa podľa meteorológov dosiahne v nárazoch rýchlosť 32 až 39 m/s (115 až 140 km/h). "Predpokladaná rýchlosť vetra je v danej ročnej dobe a oblasti nadpriemerná a pravdepodobnosť škôd je vysoká," varuje SHMÚ.
Strana 3215 z 3331

References: súd 
 súd 
 súd 
 súd 
 súd 
 súd